
2. NAPIREND
       Ügyiratszám: OB/142-2/2024.

E L Ő T E R J E S Z T É S

a Képviselő-testület 2024. december 10-i nyilvános ülésére

Tárgy:
Polgármesteri tiszteletdíj megállapítása
Előterjesztő:
dr. Varga Viktória jegyző
Előkészítő:
dr. Varga Viktória jegyző
TISZTELT KÉPVISELŐ-TESTÜLET!

A Magyarország helyi önkormányzatairól szóló 2011. évi CLXXXIX. törvény (Mötv.) módosításáról szóló 2024. évi LVIII. törvény módosította a polgármesteri illetmények számításának módját. 
Ennek alapján a polgármesterek illetménye és tiszteletdíja magasabb lesz, ezért a képviselő-testületeknek szükséges meghozni a polgármester megváltozott illetményének/tiszteletdíjának összegéről szóló, adott személyre vonatkozó, illetményt/tiszteletdíjat megállapító határozatot. 
Az idei évben megemelt polgármesteri illetményeket és tiszteletdíjakat 2024. október 1-jétől kell alkalmazni.
Óbudavár községben társadalmi megbízatású polgármester megválasztására került sor, ennek megfelelően a társadalmi megbízatású polgármesterre vonatkozó, az Mötv-be foglalt szabályokat kell alkalmazni.

A módosítás alapján (Mötv. 71. § (4) bekezdés a) pont és (5) bekezdés) a főállású polgármester megbízatásának időtartamára havonta az 500 fő és az az alatti lakosságszámú település esetében a nemzetgazdasági átlagkereset 1,5-szeresének megfelelő összegű illetményre jogosult. A társadalmi megbízatású polgármester havonta a polgármester illetménye 50 %-ával megegyező mértékű tiszteletdíjra jogosult.
A módosítás alapján az illetmény számításánál a tárgyévet megelőző évnek a január első napjától december utolsó napjáig tartó időszakára vonatkozó, a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél teljes munkaidőben alkalmazásban állók bruttó átlagkeresetére vonatkozóan a nemzetgazdasági átlagkeresetet kell alapul venni. 
A Kormányhivatal tájékoztatása szerint a KSH közleménye alapján 2023. évben a bruttó átlagkereset összege 589.114 Ft.

Fentiek alapján a polgármester tiszteletdíja az 500 fő alatti lakosságszámú település esetében a kerekítés szabályait figyelembe véve 441.800 Ft. 
Az Mötv. 71. § (6) bekezdése értelmében a főállású polgármester havonta a tiszteletdíjának 15 %-ában meghatározott összegű költségtérítésre jogosult, ez a módosítást követően 66.270 Ft.
Kérem a Tisztelt Képviselő-testületet, hogy a polgármesteri tiszteletdíj és költségtérítés megállapításával kapcsolatos döntését meghozni szíveskedjen.
HATÁROZATI JAVASLAT

I.

Óbudavár Község Önkormányzata Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (4) bekezdés a) pontja és (5) bekezdése alapján Godány Mária polgármester tiszteletdíja 2024. október 1. napjától 441.800 Ft/hó. 
Határidő: folyamatos

Felelős: jegyző
II.

Óbudavár Község Önkormányzata Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (6) bekezdése alapján Godány Mária polgármester 2024. október 1. napjától tiszteletdíjának 15 %-ában meghatározott, 66.270 Ft összegű költségtérítésre jogosult.
Határidő: folyamatos

Felelős: jegyző

Szentantalfa, 2024. december 6.



          dr. Varga Viktória   

                         jegyző

